Sklep VIII Ips 347/2005
Sodna praksa Vrhovnega sodišča, 2006-11-07

pritožba - rok za vložitev pritožbe - navadna poštna pošiljka

Osemdnevni rok za vložitev pritožbe je iztekel 11.5.2004. Iz pisemske ovojnice je razvidno, da je bila navadna poštna pošiljka sicer oddana na pošto 11.5.2004, vendar pa je na sodišče prispela 12.5.2004, kar je po poteku pritožbenega roka. Da se dan oddaje pošiljke na pošto šteje tudi za dan njene izročitve sodišču, na katerega je naslovljena, velja samo za priporočene poštne pošiljke (ali brzojavne), ne pa tudi za navadne poštne pošiljke.

Sodišče prve stopnje je zavrglo pritožbo tožnika zoper sodbo Ps 1840/2002-19 z dne 5.3.2004, ker ni bila vložena v roku, predpisanem za vložitev pritožbe.

Sodišče druge stopnje je s sklepom zavrnilo pritožbo tožnika in potrdilo sklep sodišča prve stopnje.

Zoper pravnomočni sklep sodišča druge stopnje je vložil tožnik laično pritožbo in protest. Sodišče je tožniku kasneje odobrilo brezplačno pravno pomoč in je odvetnik tožnikovo vlogo označil kot revizijo, ki se vlaga iz revizijskih razlogov bistvene kršitve določb pravdnega postopka in zmotne uporabe materialnega prava.

Revizija je bila v skladu z določbo 375. člena Zakona o pravdnem postopku (ZPP - Uradno prečiščeno besedilo, Uradni list RS, št. 36/2004) vročena Vrhovnemu državnemu tožilstvu Republike Slovenije, in toženi stranki, ki nanjo ni odgovorila.

Revizija je izredno pravno sredstvo zoper pravnomočne odločbe sodišč druge stopnje. Vložiti jo je možno samo pod pogoji 367. člena ZPP in iz razlogov 370. člena ZPP.

Tožnik v reviziji (niti kasneje njegov pooblaščenec) vsebinsko ni izpodbijal spornega sklepa iz razlogov bistvene kršitve določb pravdnega postopka, niti izrecno ne zaradi zmotne uporabe materialnega prava, ampak je bilo samo predlagano, da se v sporni zadevi odloča po Zakonu o splošnem upravnem postopku in Ustavi ter ob upoštevanju Zakona o žrtvah vojnega nasilja.

Po določbi četrtega odstavka 14. člena Zakona o delovnih in socialnih sodiščih (ZDSS – Uradni list RS, 19/94 in nadalj.), ki ga je v tem postopku še treba uporabiti, je bil rok za pritožbo osem dni.

Glede na ugotovljeno dejansko stanje je tožnikov pooblaščenec sodbo prejel 3.5.2004. Osemdnevni rok za vložitev pritožbe je iztekel 11.5.2004, tožnik sam pa je pritožbo vložil 12.5.2004. Iz pisemske ovojnice v spisu je razvidno, da je bila navadna poštna pošiljka sicer oddana na pošto 11.5.2004, da pa je prispela na sodišče 12.5.2004, kar je po poteku pritožbenega roka. Samo za priporočene pošiljke (ali brzojavne) velja, da je dan oddaje na pošto tudi dan izročitve sodišču (drugi odstavek 112. člena ZPP), na katero je naslovljena, za navadne poštne pošiljke pa taka določba ne velja.

Ker je tožnik pritožbo vložil po poteku pritožbenega roka, jo je sodišče prve stopnje pravilno zavrglo (prvi odstavek 343. člena ZPP), sodišče druge stopnje pa je zato utemeljeno zavrnilo pritožbo tožnika zoper sklep o zavrženju pritožbe.

Revizijsko sodišče je zato tožnikovo revizijo zoper sklep ob upoštevanju določb 384. člena ZPP in 378. člena ZPP zavrnilo kot neutemeljeno.

ZPP člen 112, 112/2, 343, 343/2. ZDSS člen 14, 14/4.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.